Dag 20 - KiesKerk
Dag 20 – Vorm saam een liggaam
Hemelse Vader, ons staan vandag voor U
om u Naam te verheerlik en groot te maak.
Ons, as die liggaam van Christus, bring aan U al die lof en eer wat U verdien.
Ons bid vir eenheid in die liggaam van Christus vandag,
terwyl ons saam bid as 'n gemeente en 'n gemeenskap,
want ons weet, waar twee of meer van ons in u Naam saam is,
is U by ons.
Simbool: Prent van 'n dier of foto van 'n troeteldier
Ons bid vir diere – by ons huise en in die natuur – wat van ons afhanklik is.
Mag ons ons verantwoordelikheid teenoor hulle nakom en hulle en hulle omgewings met die nodige respek behandel.
Ons sê dankie vir die skoonheid van die natuur, vir die veranderende seisoene, en vir die gawe van lewe om ons heen.
Net so is ons, al is ons baie, in Christus een liggaam, en almal afsonderlik lede van mekaar – Romeine 12:5.
Gelowiges vorm saam die liggaam van Christus op aarde. Soos enige gesonde liggaam, bestaan die kerk as liggaam van Christus nie net uit sekere organe of liggaamsdele nie, maar uit 'n verskeidenheid daarvan. Om hierdie rede verskil gelowiges van mekaar; ons almal het nie dieselfde geestelike gawes of roeping van God ontvang nie.
Tog is elke gelowige – soos elke liggaamsdeel – ewe belangrik vir die funksionering van die kerk as liggaam op aarde. Al het alle gelowiges nie dieselfde gawes nie, het almal wel 'n gawe en 'n spesifieke roeping wat hulle saam met hulle medegelowiges moet uitleef. Ons moet daarom nie almal streef om dieselfde taak te verrig nie, maar juis die spesifieke taak waarvoor God ons geroep het en waarvoor Hy ons deur sy Gees toegerus het. Eers wanneer elke gelowige sy of haar roeping uitleef, word die liggaam van Christus gevoed en uitgebou.
In hierdie tyd van gedwonge inperking is dit uiters belangrik dat ons elkeen sal seker maak wat ons geestelike gawes is, en daarmee saam ook ons roeping. Só sal ons – al is ons baie en al verskil ons van mekaar – saam 'n verskil in ons omgewing kan maak, tot eer van die Here.
Heilige Gees, dankie vir elke gawe wat U aan my toevertrou het. Lei my om dit tot u eer te gebruik en tot opbou van die kerk as liggaam van Christus. Amen.
Ons is almal saam in hierdie ding …
In die verloop van hierdie virus-krisis het ek ervaar dat mense mekaar wil ondersteun, mekaar wil help en die erns van die omstandighede verstaan. Namate die tyd nou aanstap en dit al langer word, begin mense meer kla en wil selfs hofsake begin …
Ons as mense is baie verskillend, en gemeenskappe verskil ook baie. Maar, ons moet opnuut besef dat ons almal saam in hierdie ding is. Dit geld natuurlik ook vir ons onderskeie huishoudings!
Bring 'n wasskottel na die tafel waar julle saam eet. Handewas en algemene higiëne is 'n tema wat in meeste huise tans baie aandag geniet. Gee vir almal kans om hulle hande te was, voor en na ete. Ons was ons hande, want hulle is besig met werk en speel en raak aan baie verskillende oppervlakke wat dalk vuil kan wees. As daar dan 'n kiem iewers wegkruip en ons hande raak daaraan, kan dit die hele liggaam siek maak. Ons was daarom ons hande, nie net ter wille van ons hande nie, maar ter wille van die hele liggaam.
Net so bly ons getrou aan die voorsorgmaatreëls van hierdie grendeltyd en probeer so help om die getal mense wat siek raak so laag moontlik te hou, nie net ter wille van onsself of ons huismense nie, maar ter wille van almal met wie ons hierdie land en die wêreld deel.
Vandag se teksvers herinner ons weer daaraan dat die liggaam baie dele het, wat elk hulle eie doel het. Een deel van die liggaam kan nie alleen funksioneer nie, want dan raak die liggaam siek. Die verskillende dele het mekaar nodig. Ons almal saam is Jesus se liggaam hier op aarde. Dit beteken ons het mekaar ook nodig om Jesus se liggaam, die kerk, gesond te hou.
Aan die begin van grendeltyd moes julle dink hoe ons vir mekaar kan omgee in hierdie tyd. Die tyd het nou aangestap en mense begin nou baie alleen voel. Wat kan julle vandag doen om te help dat die verskillende dele van Jesus se liggaam, sy kerk, gesond bly? Hoe kan ons vir mekaar omgee?
Teken die buitelyne van 'n mens. Versier nou daardie mens met 'n klomp verskillende kleure om jou te help onthou dat ons almal, al is ons verskillend, deel van Jesus se liggaam, die kerk, vorm.
Bou 'n mens van verskillende voorwerpe wat julle in die tuin of die huis kan kry.
Baie dankie vir hierdie stukkies om ons positief te hou. Ek voel sommer nou lus om my kinders en kleinkinders te "video call" om 'n high-five of soentjie te stuur. Dankie vir jou wat al hierdie Jesusliefde uitstraal!